शुक्रवार दोपहर में बारात की विदाई हुई। बारात लेकर ट्रैक्टर पचपेडिया जूनियर हाईस्कूल के समीप ही पहुंची थी कि उबड़- खाबड़ रास्ते पर ढलान होने की वजह से ट्राली अनियंत्रित होकर पलट गई। इस घटना में ट्राली पर सवार दर्जनों लोग दब गए। इससे वहां हड़कंप मच गया। चीख पुकार सुनकर आसपास के लोगों की भीड़ जुट गई तथा ग्रामीण घायलों को निकालने में जुट गए। सूचना पर मौके पर पहुंची जुगैल पुलिस ने ट्राली को सीधा कर दबे लोगों को बाहर निकलवाया। इस दौरान कासपानी गांव निवासी दशरथ (42) पुत्र गिरजा की मौत हो चुकी थी। पुलिस ने इस घटना मे घायल कुंदेलाल (36) पुत्र महादेव, रामजियावन (50), सुरेश (35), राजाराम (18), राजकुमार (20), उमेश (12), रामसागर (30), लल्लू (30), पप्पू (12), शिवकुमार (30), तेजू (30), सूरज (18), रामदुलारे (16) को जिला अस्पताल में भर्ती कराया। इसके पूर्व अस्पताल जाते समय ही राम आशीष (18) पुत्र छोटे की भी मौत हो गई। पुलिस ने मृतकों के शवों को कब्जे में लेकर पोस्टमार्टम के लिए भेज दिया। इस घटना से क्षेत्र में मातम का माहौल है।